कश्मीर मुठभेड़ में लश्कर के 5 आतंकी ढेर, 1 जवान शहीद  
उत्तरी कश्मीर के कुपवाड़ा जिले में शुक्रवार को हुई मुठभेड़ में पांच आतंकवादी मारे गए और राष्ट्रीय रायफल्स का एक जवान शहीद हो गया।
उत्तरी कश्मीर के कुपवाड़ा जिले में शुक्रवार को हुई मुठभेड़ में पांच आतंकवादी मारे गए और राष्ट्रीय रायफल्स का एक जवान शहीद हो गया।  पुलिस के एक वरिष्ठ अधिकारी ने बताया, "मैदानपोरा में शुक्रवार को हुई मुठभेड़ में आतंकवादी संगठन लश्कर-ए-तैयबा के पांच आतंकवादी मारे गए हैं इनमें से तीन संगठन के शीर्ष कमांडर हैं जिनकी पहचान अबू हमाद, अबू साकिब और अबू उस्मान के रूप में हुई है।" उन्होंने बताया, "मारे गए सभी आतंकवादी विदेशी नागरिक हैं। इस मुठभेड़ में राष्ट्रीय रायफल्स का एक जवान शहीद हुआ है जबकि तीन अन्य जवान घायल हुए हैं।"  अधिकारी ने बताया कि आतंकवादी जिस घर में छिपे हुए थे वह मुठभेड़ में पूरी तरह क्षतिग्रस्त हो गया है।  घर में लश्कर के आतंकवादियों के छिपे होने की सटीक सूचना पर 18 राष्ट्रीय रायफल्स और स्थानीय पुलिस के विशेष अभियान समूह (एसओजी) के जवानों ने मैदानपोरा गांव स्थित घर को चारो तरफ से घेर लिया। श्रीनगर से मैदानपोरा 84 किलोमीटर की दूरी पर स्थित है।  अधिकारी ने बताया कि आतंकवादी जिस घर में छिपे थे वहां उन्होंने एक स्थानीय महिला को बंधक बना रखा था। सुरक्षा बल आतंकवादियों को ललकारने से पहले महिला को मुक्त कराने में लगे थे इसलिए अभियान में समय लगा।